ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็นกิจการลงทุนในกลุ่มธุรกิจหลัก ได้แก่ ธุรกิจเคมีภัณฑ์
ธุรกิจกระดาษ ธุรกิจซิเมนต์ ธุรกิจผลิตภัณฑ์ก่อสร้าง ธุรกิจจัดจำหน่าย และธุรกิจการลงทุน
(รายละเอียดการประกอบธุรกิจได้เปิดเผยไว้แล้วในหัวข้อ “ลักษณะการประกอบธุรกิจ”)

บริษัทมีความเสี่ยงที่สำคัญๆ ซึ่งได้เปิดเผยไว้แล้วในหัวข้อ “ปัจจัยความเสี่ยง”

ปี 2550 เศรษฐกิจไทยได้รับผลกระทบจากปัจจัยไม่แน่นอนหลายด้าน ได้แก่
การชะลอตัวของเศรษฐกิจโลก ความไม่แน่นอนทางการเมืองภายในประเทศ
ต้นทุนพลังงานและวัตถุดิบที่ปรับตัวสูงขึ้นส่งผลกระทบต่อต้นทุนการผลิตและค่าขนส่ง
รายได้จากการส่งออกลดลงจากเงินบาทที่แข็งค่าอย่างต่อเนื่อง
การชะลอตัวของการก่อสร้างที่อยู่อาศัยและงานโครงการภาครัฐส่งผลให้การแข่งขันสูงขึ้น

ทั้งหมดนี้ส่งผลให้บริษัทปูนซิเมนต์ไทย จำกัด (มหาชน) และบริษัทย่อย มียอดขายสุทธิ 267,737
ล้านบาท เพิ่มขึ้นร้อยละ 4 จากปีก่อน กำไรสุทธิก่อนรายการที่ไม่เกิดขึ้นเป็นประจำ 25,841
ล้านบาท ลดลงร้อยละ 14 จากปีก่อน สาเหตุหลักจากผลการดำเนินงานที่ลดลงของธุรกิจซิเมนต์
ธุรกิจผลิตภัณฑ์ก่อสร้าง ธุรกิจจัดจำหน่าย และธุรกิจกระดาษ
ตามการชะลอตัวของภาวะเศรษฐกิจภายในประเทศ
ประกอบกับส่วนได้เสียในกำไรจากบริษัทร่วมของธุรกิจเคมีภัณฑ์ที่ลดลง และกำไรสุทธิ 30,352
ล้านบาท เพิ่มขึ้นร้อยละ 3 จากปีก่อน ซึ่งเป็นผลจากในปี 2550 SCG
มีกำไรสุทธิภาษีจากการขายเงินลงทุนประมาณ 4,500 ล้านบาท
(รายละเอียดฐานะการเงินและผลการดำเนินงานได้เปิดเผยไว้แล้วในหัวข้อ
“ฐานะการเงินและผลการดำเนินงาน”)

เมื่อพิจารณาจากผลการดำเนินงาน ฐานะทางการเงิน สภาวะเศรษฐกิจโลกและโครงการลงทุนของ
SCG ในอนาคต คณะกรรมการบริษัทจึงมีมติเห็นสมควรเสนอที่ประชุมสามัญผู้ถือหุ้น ในวันที่ 26
มีนาคม 2551 เพื่ออนุมัติการจ่าย เงินปันผลทั้งปี ในอัตราหุ้นละ 15 บาท ซึ่งคิดเป็นร้อยละ 59
ของกำไรสุทธิของ SCG โดยจ่ายเงินปันผลระหว่างกาลไปแล้วในอัตราหุ้นละ 7.50 บาท เมื่อวันที่
22 สิงหาคม 2550 และจะจ่ายเงินปันผลงวดสุดท้ายในอัตราหุ้นละ 7.50 บาท ในวันที่ 23
เมษายน 2551

โครงการลงทุนสู่ความเป็นผู้นำในอาเซียน

เพื่อบรรลุวิสัยทัศน์สู่ความเป็นผู้นำตลาดภูมิภาคอาเซียนภายในปี 2558 SCG
จึงขยายการลงทุนอย่างต่อเนื่อง ความคืบหน้าสำคัญ อาทิ
โรงงานปูนซีเมนต์ในกัมพูชาที่ก่อสร้างแล้วเสร็จ พร้อมเริ่มผลิตและจัดจำหน่ายตั้งแต่ต้นปี 2551
โรงงานผลิตกระดาษอุตสาหกรรมในเวียดนาม อยู่ระหว่างการก่อสร้างคาดว่าจะแล้วเสร็จกลางปี
2552 นอกจากนั้น ยังศึกษาโอกาสการลงทุนในธุรกิจเคมีภัณฑ์ที่เวียดนาม
และการลงทุนโรงงานปูนซีเมนต์เพิ่มเติมในภูมิภาคอาเซียนอีกด้วย

พนักงานคือกลไกสำคัญสู่ความสำเร็จ

SCG เชื่อมั่นในคุณค่าและศักยภาพของพนักงานทุกคนในทุกประเทศที่ดำเนินงาน
จึงมุ่งให้ความสำคัญกับการพัฒนาพนักงานให้มีความรู้ความสามารถ จัดอบรมสัมมนา
ให้ทุนการศึกษาสาขาต่างๆ ได้แก่ วิศวกรรมศาสตร์ บริหารธุรกิจ ทรัพย์สินทางปัญญา
วิทยาศาสตร์และเทคโนโลยี ในมหาวิทยาลัยชั้นนำทั้งในประเทศและต่างประเทศ
เพื่อให้พนักงานเหล่านี้เป็นกำลังสำคัญของบริษัทต่อไป

SCG
ยังมีแผนรับพนักงานใหม่ที่จบการศึกษาระดับปริญญาเอกในสาขาวิทยาศาสตร์และเทคโนโลยีเพิ่มขึ้น
รวมทั้งวางแผนรับพนักงานในภูมิภาคที่ SCG ดำเนินงานอยู่
โดยเน้นทำกิจกรรมเพื่อสร้างความสัมพันธ์อันดีกับมหาวิทยาลัยต่างๆ และสร้างแบรนด์ SCG
ให้อยู่ในใจของนักศึกษา นอกจากนี้ ยังมีนโยบายพัฒนาศักยภาพของเยาวชน
โดยขยายผลกิจกรรมที่ประสบความสำเร็จในไทยสู่ประเทศอื่นๆ ที่สำคัญได้แก่
การมอบทุนการศึกษาระดับมัธยมศึกษาและอุดมศึกษา

เพิ่มคุณค่าของสินค้าและบริการด้วยนวัตกรรม

SCG จัดสรรงบประมาณเพิ่มขึ้นอย่างต่อเนื่องทุกปีสำหรับงานวิจัยและพัฒนา
โดยวางแผนงานการพัฒนาเทคโนโลยี และสนับสนุนการประสานความร่วมมือข้ามกลุ่มธุรกิจใน SCG
ก่อให้เกิดการแลกเปลี่ยนเทคโนโลยี
และใช้ทรัพยากรอย่างคุ้มค่าเพื่อสร้างสรรค์สินค้าและบริการที่มีความโดดเด่นและมีมูลค่าสูงขึ้น
(High Value Products and Services) ตอบสนองความต้องการของผู้บริโภค

มุ่งมั่นอนุรักษ์สิ่งแวดล้อมอย่างต่อเนื่อง

SCG เชื่อมั่นว่าองค์กร ชุมชน สังคม และสิ่งแวดล้อม ต้องอยู่ร่วมกันอย่างยั่งยืน
โดยปัญหาสิ่งแวดล้อมถือเป็นประเด็นที่ SCG ให้ความสำคัญมาโดยตลอด
ทั้งการช่วยบรรเทาภาวะโลกร้อนด้วยนโยบายลดปริมาณการก่อก๊าซเรือนกระจก
และสร้างจิตสำนึกด้านการรักษาสิ่งแวดล้อมกับพนักงาน นอกจากนี้ ยังดำเนินโครงการ “SCG
รักษ์น้ำเพื่ออนาคต” อย่างต่อเนื่อง เพื่อรณรงค์ให้ประชาชนตระหนักในความสำคัญของทรัพยากรน้ำ
และร่วมกันแก้ไขปัญหา น้ำขาด น้ำเกิน น้ำเสีย ฟื้นฟูความอุดมสมบูรณ์ของธรรมชาติให้กลับคืนสู่สมดุล
อาทิ การสนับสนุนชุมชนสร้างฝายชะลอน้ำ จำนวน 10,000 ฝาย ภายในปี 2552

รณรงค์ประหยัดพลังงาน

เพื่อรับมือกับปัญหาต้นทุนพลังงานที่มีแนวโน้มสูงขึ้น SCG
จึงได้วางแผนลงทุนเพื่อลดต้นทุนด้านพลังงานในระยะยาว
ด้วยการติดตั้งเครื่องผลิตกระแสไฟฟ้าโดยใช้พลังงานความร้อนเหลือทิ้งจากกระบวนการผลิตของโรงงานปูนซีเมนต์ทุกแห่ง
ด้วยเงินลงทุน 5,850 ล้านบาท ทั้งนี้ โรงงานแรกจะเริ่มผลิตไฟฟ้าได้ภายในไตรมาสแรกของปี
2551 และจะแล้วเสร็จทุกโรงงานภายในปี 2552 ซึ่งจะช่วยลดการปล่อยก๊าซเรือนกระจก
และช่วยให้ประหยัดค่าใช้จ่ายด้านพลังงานได้อย่างมาก

นอกจากนี้ ยังพัฒนาการใช้เชื้อเพลิงทดแทนประเภทชีวมวล (Biomass)
ของเสียและวัสดุเหลือใช้จากอุตสาหกรรม เพื่อให้เกิดประโยชน์สูงสุด
รวมทั้งเพิ่มประสิทธิภาพการขนส่งเพื่อใช้พลังงานอย่างคุ้มค่า โดยบริหารการขนส่งแบบต่อเนื่อง
และพัฒนารูปแบบรถให้บรรทุกสินค้าได้หลายประเภท
ตลอดจนรณรงค์ลดการใช้พลังงานในอาคารสำนักงานและโรงงานอีกด้วย

น้อมนำปรัชญาเศรษฐกิจพอเพียง เพื่อการเติบโตอย่างยั่งยืน

SCG เชื่อมั่นว่าปรัชญาเศรษฐกิจพอเพียงของพระบาทสมเด็จพระเจ้าอยู่หัว
จะเป็นกรอบการดำเนินธุรกิจด้วยความสมดุล โดยคำนึงถึงศักยภาพของตนเอง
สภาพแวดล้อมทางเศรษฐกิจและสังคม และสามารถนำ SCG สู่ความมั่นคงในการดำเนินงาน
จึงได้น้อมนำปรัชญาเศรษฐกิจพอเพียงมาประยุกต์ใช้ ทั้งด้านความพอประมาณ ความมีเหตุผล
การมีภูมิคุ้มกัน ความรู้ และคุณธรรม ซึ่งผลจากการดำเนินงานดังกล่าว ทำให้ SCG
ชนะเลิศรางวัลถ้วยพระราชทานพระบาทสมเด็จพระเจ้าอยู่หัว
จากการประกวดผลงานตามปรัชญาเศรษฐกิจพอเพียง ประเภทธุรกิจขนาดใหญ่
เป็นบริษัทแรกของประเทศ
ซึ่งจัดโดยสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ
ในฐานะที่เป็นองค์กรที่สามารถน้อมนำปรัชญาเศรษฐกิจพอเพียงมาประยุกต์ใช้ได้ประสบความสำเร็จและเป็นแบบอย่างขององค์กรอื่นๆ